Obec Vinohrady nad Váhom na základe §6 ods. 1 zákona SNR č. 369/1990 Zb. o obecnom zriadení v znení neskorších predpisov vydáva toto „ Všeobecné záväzné nariadenie obce Vinohrady nad Váhom č.  3/2012 o podmienkach poskytovania príspevku na stravovanie nepracujúcich seniorov“ (ďalej len nariadenie).
PRVÁ  ČASŤ
§ 1
Úvodné ustanovenie
1)	Účelom tohto nariadenia je upraviť podmienky poskytovania príspevku na stravovanie nepracujúcich seniorov s trvalým pobytom v obci Vinohrady nad Váhom. Príspevok je poskytovaný z rozpočtu obce.
2)	Nepracujúcim seniorom sa rozumie poberateľ starobného, predčasného starobného, invalidného, vdovského a vdoveckého dôchodku, ktorý nemá príjem z pracovnej činnosti alebo z podnikania.
DRUHÁ  ČASŤ
§ 2
Podmienky a rozsah poskytovania príspevku na stravovanie
1) Príspevok na stravovanie sa poskytne nepracujúcemu seniorovi, s trvalým pobytom v obci Vinohrady nad Váhom, s trvalým pobytom v obci Vinohrady nad Váhom, ktorý dosiahol fyzický vek 70 rokov a viac.
2.) Príspevok  na stravovanie sa poskytuje na jedno teplé jedlo denne ( obed ) dodane seniorovi dodávateľským spôsobom, maximálne v rozsahu kalendárnych dní v mesiaci.
§ 3
Výška príspevku na stravovanie
1)	Príspevok na stravovanie pre nepracujúcich seniorov sa poskytuje vo výške 0,50 € na jedno hlavné jedlo (obed).
2)	O zmene výšky príspevku na stravovanie rozhoduje Obecné zastupiteľstvo vo Vinohradoch nad Váhom. Poskytovanie príspevku je závislé od možnosti rozpočtu obce.
3)	Príspevok na stravovanie sa seniorovi vyplatí najneskôr do siedmeho dňa po predložení dokladu zo stravovacieho zariadenia, v ktorom bude uvedený počet odobratých obedov. Doklad je potrebné priniesť na obecný úrad  čo najskôr po ukončení kalendárneho mesiaca. Príspevok bude seniorovi vyplatený:
a)	v hotovosti, v pokladni Obecného úradu vo Vinohradoch nad Váhom,
b)	na účet seniora, ktorý uvedie v žiadosti.

§ 4
Rozhodovanie o poskytovaní príspevku
1)	Príspevok na stravovanie sa nepracujúcemu seniorovi poskytuje na základe Žiadosti o poskytnutie príspevku na stravovanie nepracujúcich seniorov doručenej na Obecný úrad vo Vinohradoch nad Váhom, do podateľne. Žiadosť o poskytovanie príspevku na stravovanie nepracujúcich seniorov musí obsahovať:
a)	Meno a priezvisko žiadateľa, dátum narodenia a adresu trvalého pobytu,
b)	Rozhodnutie o poberaní dôchodku,
c)	Prehlásenie, že senior nepracuje, nemá žiadny príjem z pracovnej činnosti ani z podnikania,
d)	Dátum, odkedy žiada o poskytovanie príspevku na stravovanie,
e)	Prehlásenie žiadateľa, že nemá nedoplatky voči obci po lehote splatnosti,
f)	Číslo účtu v prípade, že chce príspevok zasielať na účet.
2)	Na základe žiadosti vydá Obec Vinohrady nad Váhom rozhodnutie v zmysle zákona č.71/1967 Zb. o správnom konaní v znení neskorších predpisov, ktoré obsahuje výšku príspevku a dátum, odkedy sa príspevok začína poskytovať.
3)	Zmenu podmienok, za ktorých bol príspevok priznaný je poberateľ príspevku povinný nahlásiť najneskôr do 8 dní na Obecný úrad vo Vinohradoch nad Váhom.
TRETIA  ČASŤ
§ 5
Účinnosť
1)	Toto nariadenie bolo schválené Obecným zastupiteľstvom vo Vinohradoch nad Váhom dňa 3.12.2012 uznesením č. 69/2012.
2)	Toto nariadenie nadobúda účinnosť dňom 1.1.2013

Vo Vinohradoch nad Váhom, dňa  4.12.2012

Deň vyhlásenia: 4.12.2012
Deň zvesenia: ..........................2012

Ing. Eva Hanusová
  starostka obce